b'\n_START_ARTICLE_\nPorto\n_START_SECTION_\nMaantiede, ilmasto ja n\xc3\xa4ht\xc3\xa4vyydet\n_START_PARAGRAPH_\nPorto sijaitsee Atlantin rannikolla maan pohjoisosassa, Douro-joen pohjoisrannalla. Et\xc3\xa4isyys Portosta maan p\xc3\xa4\xc3\xa4kaupunkiin Lissaboniin on noin 280 km._NEWLINE_Porton sateet ajoittuvat talvipuolelle vuotta, eniten sataa joulu- ja tammikuussa, keskim\xc3\xa4\xc3\xa4rin noin 170 mm. Vuoden l\xc3\xa4mpimin kuukausi on elokuu, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on 25 astetta. Kylmint\xc3\xa4 on tammikuussa, keskim\xc3\xa4\xc3\xa4r\xc3\xa4inen alin on silloin +5 astetta._NEWLINE_Porton kuuluisimpia n\xc3\xa4ht\xc3\xa4vyyksi\xc3\xa4 on kaupungin historiallinen keskusta, joka lis\xc3\xa4ttiin vuonna 1996 Unescon maailmanperint\xc3\xb6luetteloon. Alueella sijaitsevat mm. S\xc3\xa3o Bento -rautatieasema sek\xc3\xa4 Cl\xc3\xa9rigosin kirkon 76 metri\xc3\xa4 korkea kellotorni, Torre dos Cl\xc3\xa9rigos. Suosittuja turistikohteita ovat my\xc3\xb6s Douro-joen vastarannalla, Vila Nova de Gaiassa, sijaitsevat portviinikellarit.\n_START_SECTION_\nHistoria\n_START_PARAGRAPH_\nPorto on saanut nimens\xc3\xa4 jo roomalaisaikana, jolloin Lusitanian asutukset sijaitsivat molemmin puolin Douro-jokea. Kaupunki oli lyhyesti maurien k\xc3\xa4siss\xc3\xa4 mutta valloitettiin takaisin vuonna 1000, jolloin siit\xc3\xa4 tuli Portucalen kreivikunnan p\xc3\xa4\xc3\xa4kaupunki. Henrik Purjehtija syntyi Portossa 1394. Seuraavina vuosisatoina portviinist\xc3\xa4 tuli t\xc3\xa4rke\xc3\xa4\xc3\xa4 liiketoimintaa, kun britit eiv\xc3\xa4t voineet ostaa viini\xc3\xa4 Ranskasta poliittisista syist\xc3\xa4. Viinist\xc3\xa4 saatu p\xc3\xa4\xc3\xa4oma auttoi kaupunkia teollistumaan 1800-luvun loppupuolella.\n_START_SECTION_\nLiikenne\n_START_PARAGRAPH_\nFrancisco de S\xc3\xa1 Carneiron lentoasema sijaitsee noin 12 kilometrin p\xc3\xa4\xc3\xa4ss\xc3\xa4 Porton historiallisesta keskustasta luoteeseen._NEWLINE_Porto on Portugalin pohjoisosien rautatieverkon solmukohta. Junamatka Lissaboniin kest\xc3\xa4\xc3\xa4 kolme tuntia ja maksaa alle 20 euroa._NEWLINE_Ribeirasta kaupungin keskustaan nousevassa jyrk\xc3\xa4ss\xc3\xa4 rinteess\xc3\xa4 kulkee funikulaari. Raitiovaunuja k\xc3\xa4ytet\xc3\xa4\xc3\xa4n en\xc3\xa4\xc3\xa4 kolmella linjalla, mutta niit\xc3\xa4 suositellaan matkailijoille hienojen n\xc3\xa4k\xc3\xb6lojen vuoksi. Linja-autot ovat edullisia ja kulkevat tunnin v\xc3\xa4lein l\xc3\xa4pi y\xc3\xb6n.\n_START_SECTION_\nKulttuuri ja urheilu\n_START_PARAGRAPH_\nPortossa toimii 94 soittajan vakituinen sinfoniaorkesteri. Se on perustettu vuonna 1947. Vuonna 2006 perustettiin barokkiorkesteri, joka esiintyy samassa musiikkitalossa sinfoniaorkesterin kanssa._NEWLINE_Portosta on my\xc3\xb6s kotoisin Portugalin jalkapalloliigan yksi menestyksekk\xc3\xa4immist\xc3\xa4 joukkueista, FC Porto.'